Document ID: /roh_data/filtered/fineweb-2-filterrobots_roh.jsonl.gz/70857

Tar ils «Tschuggers» vallesans n’è nagut pli sco avant. Bax (David Constantin) è fugì dal Vallais ed ha laschà tut enavos per cumenzar ina nova vita a Berna sco vendider da smoothies. El ha laschà crescher ina barba e chavels lungs e va uss en terapia da gruppa per elavurar tut quai ch’è capità. Ses ex-collega da polizia Pirmin (Dragan Vujic) na lavura era betg pli sco policist mabain fa gist midada en ina villa ed ha survegnì cun sia dunna (Lena Furrer) in poppin.
Davos las culissas – Anna Fanzun
Anna Fanzun ha lavurà sco location scout, quai vul dir ella è ida a la tschertga da lieus per filmar, e sco manadra da producziun per la part da «Tschugger» ch'è vegnida filmada a Berna. Uschia era ella tranter auter responsabla per tut la lavur logistica ed ha stuì ir per permiss da filmar, contactar la polizia e preparar tut uschia, ch'il team da film ha pudì entschaiver a filmar cura ch'el è arrivà. Il team da film da «Tschugger» ha en las emprimas duas staflas filmà oravant tut en il Vallais. Ussa a Berna saja però in zic auter.
En il Vallais èn els disads da pudair far tge ch’els vulan. Qua hai jau schon stuì pitgar sin maisa e dir – uss essas a Berna, qua datti reglas!
Tut en tut saja il plan da filmar stà tactà fitg stretg ed els hajan filmà cun dus teams parallel. Els hajan lavurà fitg spontan e fatg lungs dis. Il team da «Tschugger» haja dimena manà lur «groove vallesan» ch'exista en la seria era davos las culissas tar la lavur sin il set da film.
Tge è capità en stafla 1 e 2?
Stafla 1: Il policist chantunal vallesan Bax persequitescha gia dapi in temp ils dealers da cannabis Juni e Valmira. Cura ch'el vegn a savair ch'il impressari da construcziun Fricker offrescha a Juni 10'000 francs per in'incumbensa, cumenza Bax in'acziun dad undercover.
Uschia trametta el il praticant Smetterling ch’è in pau in macac cun ina drona tar ils dealers per spiunar els. La situaziun dat or da controlla. Sin il presidi procura l'arriv da la policista federala Annette Brotz per agitaziun. La polizia vallesana suppona ch'els vegnian survegliads, pervia ch’els han intgins secrets ch’els pertgiran...
Stafla 2: Bax e ses collega-policist Pirmin èn sin fastiz ad in cumplot – però nagin na crai ad els. Pervia da sias metodas d'investigaziun è Bax bainprest era sez en fugia. La policista federala Annette è era puspè da la partida per examinar la lavur da la staziun da polizia. Ella smanatscha dentant da vegnir tranter la lavur da Bax e Pirmin.
Il schef da la polizia locala Biffiger as mussa in emprima lingia cooperativ, però ses cor batta per sia squadra. El sa or dad experientscha ch’ins na po betg fidar da tut quai da Berna.